След градушката в София застрахователите отчитат повече щети по автомобилите, отколкото по сградите. Това каза пред телевизия Bulgaria On Air Цветанка Крумова, изпълнителен директор на „Армеец”.

Тя коментира, че застрахователите са били готови да посрещнат предизвикателството, но са били изненадани от големия брой граждани, дошли още първия ден да си заявят претенциите.

„Натрупаха се опашки. Всички удължихме работното време и сроковете, опростихме някои процедури – например няма да искаме документ от Националния институт по метеорология и хидрология”, допълни Крумова.

Тя посочи, че само за вчера в ръководената от нея компания са постъпили 2218 уведомления за щети, свързани с градушката. Това е рекорд, отчете тя.

На въпрос дали е възможно заявените щети за целия сектор само от градушката в София да са в диапазона 50 до 100 млн. лв., Цветанка Крумова отговори: „Да, възможно е да бъдат в този размер”.

Тя допълни, че специално държавните и общински сгради и имоти се застраховат по балансова стойност. Това спестява пари при сключването на застраховката, но води до невъзможност тези клиенти да получат адекватно обезщетение. Затова Крумова препоръча като най-добър вариант да се сключват застраховки на реални стойности.

„Автомобилното застраховане е основна част от застрахователния пазар – над 70%. При него имаме доста по-стройна система за определяне на действителните стойности”, допълни тя.

След потопа във Варна и Добрич също са заявени много на брой претенции, но малки по размер. Там също се сблъскваме с въпроса за застраховането на общинските имоти. Във Варна имаме и доста незаконни постройки, посочи изпълнителният директор на „Армеец”. За София застрахователната загуба ще е по-голяма, отчете тя.

Природните катаклизми увеличават търсенето на застрахователни продукти, но това не е трайно. Като цяло застрахователно проникване в България е на едно от последните места в Европа, коментира още Крумова.

На въпрос за дали ще нараснат цените на премиите тя отговори, че застраховка „Гражданска отговорност“ от много години е подценена и цената й би трябвало да расте. За цената на застраховката "Автокаско" Крумова заяви, че големият брой заявени щети в столицата може да се отразят на застрахователните премии, но може и да не се отразят, заради конкуренцията между компаниите.

По статията работиха: Надежда Бочева, редактор Десислава Попова